АҞӘА, нанҳәа 28 - Sputnik. Очамчыра араион абылреиқәырхаратә ҟәша аусзуҩцәа Лабра ақыҭан арзҩыдарақәа мҩаԥыргеит, абри атәы аанацҳауеит аусбарҭа апресс-маҵзура.
Адырраҭараҟны иазгәаҭоуп арзҩыдаратә ӡшьарқәа рыла акоронавирус зыҟны ирыԥшааз ақыҭауаа рыҩнқәа, иара ауаа рацәа ахьеизо аҭыԥқәа дрыцқьеит.
Нанҳәа 25 рзы Аԥсны агәабзиарахьчара аминистрреи Асанитартә епидемиологиатә станциеи Лабра ақыҭан 14-мштәи акарантин аларгалеит, акоронавирус ззышьақәыргылаз Лабра ақыҭанхаҩы иԥсҭазаара даналҵ ашьҭахь.
Нанҳәа 27 рзы 30-ҩык инарзынаԥшуа ақыҭауаа ақыҭа амҩақәа руак аҟны амитинг аҿы еизеит. Дара агәынамӡара аадырԥшуан акарантин азы рқыҭа ахьадыркыз. Дара аԥкрақәа аԥыхны ақыҭа уалызго амҩа аадыртыр рҭахын, ианамух, ахәшәқәеи афатәи-ажәтәи ауаа ирзыршарц адҵа ҟарҵон. Амитинг сааҭқәак ицон.
Ақыҭауаа еимпит агәабзиарахьчара аминистр Ҭамаз Ҵахнакьиа ианиацәажәаз ашьҭахь. Иара иажәақәа рыла, нанҳәа 27 рызтәи аҭагылазаашьала Лабра ақыҭаҿы 12-ҩык акоронавирустә ҿкы чымазара злоу аарԥшуп.
Нанҳәа 27 рызтәи аҭагылазаашьала Аԥсны ахьынӡанаӡааӡо COVID-19 зыхьхьоу 295-ҩык ыҟоуп. Урҭ рахьтә 117-ҩык ргәы бзиахахьеит, 4-ҩык рыԥсҭазаара иалҵит.
Иара убас шәаԥхьар ҟалоит: